《月峰歌为平山上人赋》
明代·林环

月峰歌，孤峰壁立何嵯峨。遥岑深夜露寒魄，碧空景泛琉璃波。

深心自与秋空并，皎洁圆明两辉映。一毫不扰天境澄，万籁收声俗嚣静。

兹山住锡今几年，上方殊胜犹依然。林泉自喜足幽憩，机关已觉忘尘缘。

九夏三冬戒律精，空岩草木应知名。相期后夜访高致，长啸一声山月明。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。